CELEX: 32018D1730
Language: el
Date: 2018-11-12 00:00:00
Title: Απόφαση (ΕΕ) 2018/1730 του Συμβουλίου, της 12ης Νοεμβρίου 2018, για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά τη δεύτερη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έκδοση κατευθυντήριων γραμμών για την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρεται στο άρθρο 10 παράγραφοι 2 και 3 της σύμβασης

16.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 288/7
               
            
         ΑΠΌΦΑΣΗ (ΕΕ) 2018/1730 ΤΟΥ ΣΥΜΒΟΥΛΊΟΥ
         της 12ης Νοεμβρίου 2018
         για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά τη δεύτερη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έκδοση κατευθυντήριων γραμμών για την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρεται στο άρθρο 10 παράγραφοι 2 και 3 της σύμβασης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Μιναμάτα για τον υδράργυρο («σύμβαση») συνήφθη από την Ένωση με την απόφαση (ΕΕ) 2017/939 του Συμβουλίου (1) και τέθηκε σε ισχύ στις 16 Αυγούστου 2017.
                  
               
                     (2)
                  
                  
                     Σύμφωνα με την απόφαση MC-1/1 σχετικά με τον εσωτερικό κανονισμό, που εγκρίθηκε από τη διάσκεψη των συμβαλλόμενων μερών της σύμβασης κατά την πρώτη συνεδρίασή της, τα συμβαλλόμενα μέρη υποχρεούνται να καταβάλλουν κάθε δυνατή προσπάθεια ώστε να καταλήγουν σε συμφωνία με συναίνεση όσον αφορά όλα τα ζητήματα ουσίας.
                  
               
                     (3)
                  
                  
                     Κατά τη δεύτερη συνεδρίασή της, από τις 19 έως τις 23 Νοεμβρίου 2018, η διάσκεψη των συμβαλλόμενων μερών της σύμβασης οφείλει να εκδώσει κατευθυντήριες γραμμές σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου («κατευθυντήριες γραμμές»).
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη δεύτερη συνεδρίαση της διάσκεψης των συμβαλλόμενων μερών της σύμβασης, δεδομένου ότι οι κατευθυντήριες γραμμές θα παράγουν έννομα αποτελέσματα, διότι τα συμβαλλόμενα μέρη της σύμβασης πρέπει να λαμβάνουν υπόψη τις εν λόγω κατευθυντήριες γραμμές κατά τη λήψη μέτρων που αφορούν την προσωρινή αποθήκευση.
                  
               
                     (5)
                  
                  
                     Η Ένωση συνέβαλε στην αναθεώρηση του σχεδίου κατευθυντήριων γραμμών στο πλαίσιο των διασυνοδικών εργασιών εμπειρογνωμόνων που δρομολογήθηκαν με την απόφαση MC-1/18, η οποία εγκρίθηκε από τη διάσκεψη των συμβαλλόμενων μερών της σύμβασης κατά την πρώτη της συνεδρίαση. Η Ένωση δεν έκρινε αναγκαίο να προτείνει περαιτέρω τροποποιήσεις στο αναθεωρημένο σχέδιο κατευθυντήριων γραμμών που προέκυψε από τις εν λόγω διασυνοδικές εργασίες.
                  
               
                     (6)
                  
                  
                     Ο κανονισμός (ΕΕ) 2017/852 του Ευρωπαϊκού Κοινοβουλίου και του Συμβουλίου (2), και ειδικότερα το άρθρο 7 παράγραφος 3, συνάδει με τις διατάξεις του άρθρου 10 παράγραφος 2 της σύμβασης, όπως συμπληρώθηκε από το αναθεωρημένο σχέδιο κατευθυντήριων γραμμών.
                  
               
                     (7)
                  
                  
                     Συνεπώς, θα πρέπει να υποστηριχθεί το αναθεωρημένο σχέδιο κατευθυντήριων γραμμών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί, εξ ονόματος της Ευρωπαϊκής Ένωσης, κατά τη δεύτερη συνεδρίαση της διάσκεψης των συμβαλλόμενων μερών της σύμβασης της Μιναμάτα («COP2») για τον υδράργυρο είναι να υποστηριχθεί η έκδοση των κατευθυντήριων γραμμών σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρεται στο άρθρο 10 παράγραφοι 2 και 3 της σύμβασης, όπως περιέχονται στα έγγραφα που υποβάλλονται προς έγκριση στην COP2.
            Ήσσονος σημασίας αλλαγές στα έγγραφα που αναφέρονται στο πρώτο εδάφιο μπορούν να συμφωνούνται, υπό το πρίσμα των εξελίξεων κατά την COP2, από τους εκπροσώπους της Ένωσης, στο πλαίσιο διαβούλευσης με τα κράτη μέλη κατά τις επιτόπιες συνεδριάσεις συντονισμού, χωρίς περαιτέρω απόφαση του Συμβουλίου.
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 12 Νοεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               G. BLÜMEL
            
         
         
            (1)  Απόφαση (ΕΕ) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).
         
            (2)  Κανονισμός (ΕΕ) 2017/852 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τον υδράργυρο και για την κατάργηση του κανονισμού (ΕΚ) αριθ. 1102/2008 (ΕΕ L 137 της 24.5.2017, σ. 1).